Eduard Burda

Prof. JUDr. **Eduard Burda**, PhD. (* 9. júl 1981, Žilina) je slovenský právnik a vysokoškolský pedagóg, od roku 2015 dekan Právnickej fakulty Univerzity Komenského v Bratislave. Špecializuje sa na slovenské trestné právo. Je autorom viacerých odborných prác, dvoch monografií a (vedúcim) členom kolektívu autorov viacerých právnických komentárov.

Je nominantom strany HLAS – sociálna demokracia v rámci Štátnej komisie pre voľby a kontrolu financovania politických strán, ktorej je predsedom.

## Životopis
Narodil sa v roku 1981 v Žiline. V rokoch 1999 až 2004 študoval právo na Právnickej fakulte Univerzity Komenského v Bratislave (PraF UK), kde následne študoval ako doktorand v odbore trestného práva (20042008). V roku 2006 získal titul JUDr. Od roku 2007 dodnes, pôsobí na Katedre trestného práva, kriminológie a kriminalistiky PraF UK, pričom postupne vystriedal pozície asistenta, odborného asistenta (od 2008), docenta (2014) a profesora (2024). V rokoch 2008 až 2010 pôsobil tiež ako advokátsky koncipient a v rokoch 2010 až 2014 bol predsedom Akademického senátu Praf UK. Habilitoval sa v apríli 2014 na Trnavskej univerzite v Trnave. Od 1. februára 2015 doteraz pôsobí ako dekan Právnickej fakulty Univerzity Komenského. Dňa 26. marca 2024 bol slovenskou prezidentkou Zuzanou Čaputovou menovaný profesorom v odbore trestného práva. V roku 2024 získal ocenenie *Osobnosť Bratislavy 2024*.

### Iniciatíva za akademickú samosprávu vysokých škôl
V roku 2021 slovenské Ministerstvo školstva pod vedením Branislava Gröhlinga predstavilo návrh novely zákona o vysokých školách, pri ktorej bolo jedným z cieľov odobrať slovenským univerzitám akademickú samosprávu vedenie univerzít podriadiť správnym radám, v ktorých by dosahovali väčšinu hlasov politickí nominanti ministerstva. Eduard Burda ako dekan a vtedajší podpredseda zoskupenia Klub dekanov fakúlt vysokých škôl bol jedným z predstaviteľov odporu voči tejto novelizácií vysokoškolského zákona a výrazných zástancov akademickej samosprávy vysokých škôl na Slovensku.  Pri otázke ohľadom problematických častí novely videl problém v tom, *že rezort chce, aby o študentoch a učiteľoch nerozhodovali oni sami, ale ľudia zvonku. Poukázal tiež na to, že kroky rezortu školstva môžu pomôcť korupcii a rozkrádaniu verejného majetku. Pripomenul, že nezávislé akademické inštitúcie predstavujú istú mieru rizika pre politikov v súvislosti s odbornou oponentúrou*. Vysoké školy v rámci aktivít odporu voči predstavenej novele zvolali Protest proti politizácii vysokých škôl a aj touto iniciatívou sa im podarilo dosiahnuť zmeny v predstavenej novele zákona, ktorá odstránila niektoré jej kritizované časti.

### Nová budova PraF UK
Počas pôsobenia Eduarda Burdu ako dekana na PraF UK sa v budove na Šafárikovom námestí č. 6 (kde fakulta sídli od roku 1936) podarilo zabezpečiť rozšírenie priestorov fakulty o ďalší objekt v tesnej blízkosti jej starej budovy, a to na Vajanského nábreží 10. V roku 2024 PraF UK predstavila návrh rekonštrukcie získaných priestorov, ktorým sa má zvýšiť užívateľský komfort študentov a učiteľov a zároveň získa celý súbor univerzitných budov celistvejší charakter. Posilní sa aj charakter lokality ako univerzitnej štvrte. Realizácia stavby je naviazaná na financovanie z Fondu obnovy a odolnosti. Odhadované náklady sú 7 653 147 eur bez DPH.

## Dielo
Zameriava sa na problematiku trestného práva a spriaznenými odvetviami, najmä správnym právom. Publikoval viac ako šesť desiatok vedeckých prác, dve vedecké monografie *Trestné činy proti životu a zdraviu v porovnaní starého a rekodifikovaného Trestného zákona* (2006) a *Nutná obrana a ďalšie okolnosti vylučujúce protiprávnosť činu* (2013). Bol vedúcim autorského kolektívu komentárov od vydavateľstva C. H. Beck k Trestnému zákonu a Zákonu o trestnej zodpovednosti právnických osôb a členom autorského kolektívu komentára Trestnému poriadku.

V minulosti tiež publikoval v internetovom denníku ''Štandard'', ktorý figuruje v databáze webov s neserióznym, klamlivým, podvodným, konšpiračným alebo propagandistickým obsahom *Konšpirátori.sk*.

## Kontroverzie
V roku 2016 udelil ako dekan Právnickej fakulty Univerzity Komenského pamätnú medailu premiérovi socialistického Slovenska Petrovi Colotkovi st., pričom na otázky novinárov, čo prospešné urobil Colotka pre fakultu odpovedal: *„Chceli sme oceniť všetkých žijúcich bývalých dekanov fakulty, čo sa nám napokon nepodarilo, pretože jeden z osobných dôvodov neprišiel. Je paradoxné, že všetci žijúci sú dekani po roku 1989, a potom je tu profesor Colotka, ktorý bol dekanom v rokoch 1956 až 1959. Znamená to, že uplynulo 57 rokov odvtedy, ako bol dekanom, čo je samo osebe fascinujúce. Pozerám sa na veci z historickej perspektívy a pripomínam, že oceňovanie súviselo s 95. výročím fakulty. A profesor Colotka je súčasťou tejto histórie. Zisťoval som, či nerobil na fakulte ako dekan nejaké veci, ktoré by išli nad štandard bežného správania. Ničoho takého som sa nedopátral. Priznávam, že sme mali o tomto ocenení debatu vo vedení fakulty a aj niektorí prodekani, ktorí ho hodnotili z pohľadu, že bol predsedom vlády počas komunizmu, boli proti. Napokon som rozhodol, že bol dekanom, žije a že za tie roky, čo bol vo funkcii dekana, musel urobiť viacero dôležitých vecí..“*

### Zrušenie Úradu špeciálnej prokuratúry
V rokoch 2023 až 2024 Burda verejne podporoval a obhajoval zrušenie slovenského Úradu špeciálnej prokuratúry (ÚŠP), pričom sa vyjadril v zmysle, že existencia ÚŠP je potenciálny kriminogénny faktor. Kvalitu rozhodovacej činnosti úradu označil v mnohých prípadoch za nízku a vyjadril podozrenie z manipulácie s trestnými konaniami, pričom podľa neho *„v rámci ÚŠP môže s týmto cieľom pôsobiť [[zločinecká skupina]], a to je potrebné preveriť“*. Prokurátori ÚŠP sa proti týmto tvrdeniam rázne ohradili, pričom poukázali na to, že úspešnosť nimi podaných obžalôb v rokoch 2021 až 2023 bola na úrovni 93 až 94 % a že Najvyšší súd Slovenskej republiky, s výnimkou jednej veci, vo všetkých veciach deklaroval, že trestné stíhanie bolo vedené dôvodne, pričom ani žiaden iný súd nekonštatoval manipuláciu trestných stíhaní v dozore prokurátorov ÚŠP. Zrušenie UŠP však bolo odôvodňované aj viac než 30 rozhodnutiami Ústavného súdu o porušení ľudských práv v prípadoch, ktoré riešil UŠP v období pred jeho zánikom.  UŠP navyše kontroloval v prípravnom konaní sám seba, čo je anomália pri dozorových prokuratúrach a vo všeobecnosti išlo o orgán aký bol vo svete zriadený len vo veľmi výnimočných prípadoch. Zrušenie UŠP a rýchlo uskutočnené reformy trestného práva vládou Róberta Fica v roku 2024 boli kritizované politickou opozíciou, časťou akademickej obce, Európskym parlamentom i Európskou komisiou.

Proti zrušeniu ÚŠP sa vyslovila aj časť študentov PraF UK. Študenti z fakulty zároveň v otvorenom liste vyjadrili obavy a opatrnú kritiku týkajúcu sa vyjadrení ich dekana vo vzťahu k ÚŠP. Dekanove osobné postoje a názory boli totiž podľa nich zamieňané s postojmi fakulty a členov akademickej obce. Vytkli mu tiež nedostatočnú argumentáciu v niektorých jeho tvrdeniach. Študenti sa s dekanom osobne stretli, pričom na právnickej fakulte chceli tiež usporiadať širšiu diskusiu o téme, na ktorú chceli pozvať prokurátorov či osoby z akadémie a praxe. Burda ako dekan fakulty najprv s diskusiou súhlasil, no neskôr jej uskutočnenie v priestoroch fakulty neumožnil. Podľa Burdu totiž v prípade usporiadanie diskusie hrozilo, že by odborná diskusia na slobodnej akademickej pôde zatiahla fakultu do politického boja. Diskusia preto podľa neho mala prebehnúť až po tom, čo by parlament rozhodol novele zákona o prokuratúre. Diskusia sa nakoniec uskutočnila vďaka poskytnutiu zázemia od Filozofickej fakulty Univerzity Komenského.

## Referencie

Kategória:Osobnosti zo Žiliny
Kategória:Slovenskí právni vedci
Kategória:Slovenskí vysokoškolskí pedagógovia
Kategória:Vyučujúci na Právnickej fakulte Univerzity Komenského v Bratislave
Kategória:Absolventi Právnickej fakulty Univerzity Komenského v Bratislave
Kategória:Dekani Právnickej fakulty Univerzity Komenského
Kategória:Slovenskí vedeckí spisovatelia